|  |  |
| --- | --- |
| **Leverancetitel** | Anbefalinger til hensigtsmæssig og automatiseret tildeling af direkte adgang til el-forbrugsmålere |
| **Leverancenummer** | 1 |
| **Tovholder (ansvarlig aktør)** |  |
| **Ansvarligt arbejdsspor** | Arbejdsspor vedr. data direkte fra elmåler |
| **FFD-målsætning(er)** | Målsætning 7 |
| **Afsluttes** | Qx 2025 |
| **Godkender** | FFD |

#### Beskrivelse

Der findes allerede en række krav til elmålere, herunder at de skal kunne fjernaflæses, og at forbrugerne har mulighed for at logge egne forbrugsdata i realtid direkte fra måleren. Elkunder har ret til at tilkoble eksterne enheder til deres elmåler og derigennem få direkte adgang til deres forbrugsdata. Det kan blandt andet understøtte igangsættelse af energibesparende tiltag, mulighed for at reagere på markedets prissignaler samt fremme muligheden for at tilbyde fleksibilitet. Manglende konkretisering af, hvordan dette skal foregå i praksis gør, at der mangler ensartethed på området, og at det ofte kan være en besværlig proces for forbrugeren. Der bør arbejdes for at gøre det så nemt som muligt for forbrugeren, og på dennes mandat også 3. part, at få adgang til data direkte fra forbrugsmåler på en ensartet, sikker og automatiseret måde.

Energistyrelsen har udarbejdet en vejledende fortolkning af målerbekendtgørelsens § 7[[1]](#footnote-1), som er hjemlen til forbrugerens ret til, efter åbne standarder, at tilkoble eksterne enheder til den fjernaflæste elmåler og løbende udtage forbrugsrelevant data (februar 2024). Green Power Denmark har udarbejdet en branchestandard for fjernaflæste elmåleres eksterne port (februar 2023), der beskriver, hvordan den eksterne H1-port bør standardiseres, sådan at muligheden for at anvende data forenkles for interessenterne. Der kan dog være behov for at se på den eksisterende regulering på området og fortolkningen af denne, herunder undersøge, om der bør foretages yderligere tiltag, der kan understøtte hensigtsmæssig og automatiseret tildeling af adgang til forbrugsmålere, fx ift. hensigtsmæssig udlevering af krypteringsnøgler, samt ensartede og automatiserede processer, der er nødvendige for at tilgå målerne og/eller ift. at bruge måleren som gateway til kommunikation med eksterne enheder, fx til modtagelse af styresignaler.

#### Opgaver

1. Undersøgelse af status quo, samt beskrivelse af mulige forbedringsoptioner.
2. Eventuelt test- og udviklingsforløb ift. prioriteret forbedringsoption(er).
3. Anbefalinger i form af beslutningsoplæg med konkrete løsningsforslag ift. understøttelse af hensigtsmæssig og automatiseret tildeling af direkte adgang til egne el-forbrugsmålere.

#### Afhængigheder

Der kan være afhængigheder til TAUs arbejde (fx leverance vedr. analyse af løsninger af samtykke til 3. part.).

1. Bekendtgørelse nr. 477 af 10. maj 2023, om fjernaflæste elmålere og måling af elektricitet i slutforbruget [↑](#footnote-ref-1)